মহামান্য এলিয়ন প্রিমিয়ার এবার রায় পাঠ করতে শুরু করলেন। তিনি তার রায়ে বললেন- সকল তথ্য প্রমাণ ও বাদিপক্ষের উপস্থাপিত আরজি বিবেচনায় এনে মহামান্য আদালত এই মর্মে আদেশ প্রদান করছে যে, মানবজাতির জন্য অবমাননাকর যেসব বিভ্রান্তিমূলক থিওরি প্রচার এবং প্রকৃত সত্য গোপনের মাধ্যমে বিশ্বাসীদের সাথে ডারউইন থেকে শুরু করে আজ পর্যন্ত যারা ধারাবাহিক প্রতারণা করে আসছেন, চলমান সময়ে উপস্থিত আসামিদ্বয় সেই অপরাধী চক্রের নেতা। তাই মহামান্য সুপ্রিম এলিয়ন আদালতে রেকর্ডকৃত তাদের প্রদত্ত জবানবন্দি তাদেরই উপস্থিতিতে দুনিয়াবাসীর জানা খুবই জরুরি। এতে আসামিদ্বয়ের যে মনস্তাত্ত্বিক শাস্তি হবে আজকের আদালত সে শাস্তির আদেশই প্রদান করলো। অত্র সাজা কার্যকর করার নিমিত্তে আসামিদ্বয়কে পৃথিবীতে নিয়ে যথাযথ ব্যবস্থা গ্রহণের জন্য আমাদের পরমবন্ধু মিস্টার এসএমএম আকবরজিকে আনুষ্ঠানিকভাবে অনুরোধ জানানো হলো। এ জন্য তার হাতে মিস্টার হ্যারিসন পটার ও মিস্টার রাফায়েল বর্তেকে সোপর্দ করা হলো। এই আদেশ আগামী এক শ’ মঙ্গলমান ঘণ্টার মধ্যে পরিপালিত হবে।